בס"ד , כסלו תשפ"ה , פרשת ויצא .

לבני הישיבה והוריהם

שלום וברכה.

**מהנעשה בישיבה** .

בעוד מס' שעות ניכנס לשבת מיוחדת – שבת הארגון של בנ"ע. בשבת זו בנינו היקרים חוגגים - מדריכים וחניכים את שבת הארגון של התנועה.

**שבת ארגון לתנועת בנ"ע . ביום** שלישי התקיים מפקד ישיבתי כמקובל בישיבה שנים רבות , עם מזכ"ל בנ"ע יגאל קליין והנהגת מחוז דן. במהלך השבוע ביקרו רבים מאנשי הצוות – רמי"ם ומורים בסניפים השונים . כולנו התרשמנו מהפעילויות, מהת"סים ומההצגות וחילקנו צ'ופרים לבנים היקרים . **אנחנו מעודדים  את הבנים להשתתף בפעילות בתנועות הנוער הדתיות ובתרומה לציבור במסגרות בלתי פורמאליות**. קו חינוכי זה משתלב בנושאים ובדגשים החינוכיים של הישיבה בשנים האחרונות- הראשון "**בונים אישיות**". על מנת שאדם יוכל להעניק, לתרום ולהוביל עליו להתמלא בתוכן עמוק בעל משמעות ומוטיבציה כדי להעניק מהטוב והערכים שקיבל- לזולתו.  אנו שמים  דגש מיוחד על חינוך לערכים, על לימוד תורה, מוסר ואמונה, על חינוך לציונות, למידות טובות,  להכרת הטוב, להתחשבות ולנתינה לאחר. מבססים את חשיבות מקומו של התלמיד כחלק משמעותי מהמשפחה, מהקהילה , ומסגרות כלל ישראליות נוספות.   בשלב הבא, כל תלמיד לפי מקומו וגילו מגיע לקומה  של  - "**בונים שליחות**".  יציאה להתנדבויות, לנתינה, להשתתפות במיזמים של תרומה והתנדבות לקהילה במסגרות אישיות, כיתתיות,  ישיבתיות ובמסגרות של ארגוני חסד. חיזוק המעורבות בתנועות הנוער, בעזרה הדדית ובחברותות בתוך כתלי הישיבה. כל אלה ועוד יהוו  מימוש בפועל של ערכי העשייה למען כלל ישראל.

**ועתה לתודות .** יישר כוח גדול לכל העוזרים והעמלים להצלחת המפקד שנערך בישיבה. תודה רבה למזכ"ל בנ"ע יגאל קליין שהגיע למפקד וכיבד אותנו בנוכחותו ובנוכחות כל סגל מחוז דן . המזכ"ל אמר לי - "אני שמח להיות בישיבתכם, מרגישים כאן עוצמות אדירות....אווירה מיוחדת..... אתם עושים היום דבר גדול שלא כל הישיבות והאולפנות זוכים לכך" , והכל ב"ה בזכות ה' יתב' ובזכותכם בנים יקרים.

**תודה רבה מיוחדת לרב אלעזר אוליאל היקר שתיכנן וביצע את המפקד בצורה מושלמת. תודה רבה למנהלת לירון על התפאורה והצו'פרים לבנים בסוף המפקד. תודה ללירון על כל הצו'פרים שהבאנו לבנים לסניפים .**

**הביקורים בסניפים .** במסגרת ההכנות לשבת הארגון והבעת תמיכה ואהבה גדולה לבנים, ביקרתי יחד עם הרמי"ם ומורים בלילות האחרונים בסניפים רבים. ראיתי בסניפים שמחה גדולה, ראיתי בנים שגאים בתנועה שלהם, בחולצת התנועה שעל גופם. בביקור בסניפים חשתי הרגשת גאווה וסיפוק על מה שראו עיניי. בנים שמקדשים ש"ש, בנים - מדריכים שעוסקים במסירות רבה בשליחותם ומנהיגים את הדור הצעיר. איזו גאווה הייתה להתפלל עם הבנים הרבים תפילת ערבית תוך כדי התסי"ם בגבעת שמואל , איזו גאווה הייתה לי בסניף חמד לרקוד עם הבנים יחד עם דגלי ישראל ...........ראיתי ב"ה בסניפים רבים את בני הישיבה מדריכים עם עוצמות רבות ושמחה גדולה.

אמרה לי קומונרית באחד הסניפים : **"אין כמו החבר'ה מהישיבה בגבעת שמואל"** !! , איזו גאווה לשמוע מילים כאלו מקומונרית.

**אשרינו שזכינו ברמי"ם שמבקרים את הבנים בשעות הקטנות של הלילה , מביעים את שמחתם ומוקירים את הבנים הלומדים בישיבה.**

**אשריי שזכיתי ברמי"ם כאלו ובבנים כאלו !!**

**חברי בנ"ע היקרים. אני מאחל לכם הצלחה רבה בשבת הארגון . ולכם שבט הרוא"ה ייקרא......**

**רישום לכיתה ז' לקראת שנה"ל תשפ"ו .** בימים הקרובים נתחיל בתהליך הרישום לקראת שנה"ל הבאה.  בימי החנוכה נערוך אי"ה ימי הכרות לתלמידי ו' המעוניינים להירשם לישיבה. השבוע התחלנו להפיץ את חוברת הרישום של הישיבה. **בחוברת יש קישור לאפליקציית רישומון וקישור לרישום לימי ההכרות בחנוכה.** מי שמכיר תלמידים בעלי מידות טובות ויראי שמיים מכיתות ו' הגרים באזור הרישום של הישיבה מוזמן לשלוח להם את החומר הרצ"ב**-  פרסום לימי הגיבוש בחנוכה וחוברת הסבר על תהליך הרישום לישיבה** .

**אסיפת הורים לבני התיכון – כיתות י', י"א , י"ב.** ביום שלישי ט' כסלו 10/12 תתקיים אסיפת הורים  לחטיבה העליונה. כבר בימים אלה ניתן לראות במשוב ציוני מבחנים ובחנים של רוב מקצועות הלימוד. כדאי להתעדכן מדי פעם בציונים ובשאר הנתונים  המופיעים במשוב. ברצוני להזכיר שכל המידע על ציונים, שעורי בית, איחורים, חיסורים, הצטיינות, אי הבאת ציוד, הודעות ועוד נמצא במשוב והוא זמין לכל תלמיד ולכל הורה.

**ההגעה לישיבה באסיפת ההורים חשובה מאוד, כדי לשמוע על מצב הבן בביתו השני .**

**שיעורי תורה לשמה בתוכנית – "מעלים בקודש" –** אשרינו , שבישיבתנו לומדים תורה במסגרות מגוונות גם מחוץ לשעות לימודי הקודש במערכת השבועית. **ביום שני הקרוב** , עם חזרתם של הבנים משבת הארגון אנו מוסיפים שיעורים רבים במסגרת "מעלים בקודש". מצו"ב טבלת השיעורים מידי יום. אני בע"ה פותח שיעור לבני הישיבה מידי יום בשעה 10.15 למעוניינים על פרקי אבות . אשמח מאוד שההורים יעודדו את הבנים להשתתף בשיעורים אלו (אפילו שיעור אחד ביום מתוך בחירה , זהו עניין גדול מאוד) .

**ועתה לפרשת השבוע , פרשת ויצא , והפעם בנושא - "הפעם אודה את ה'" .**

**אתחיל בספור קצר:** חוקר ישראלי יצא לקונגרס בחו"ל, באחד הדיונים הציגה חוקרת צעירה מחקר מדעי, בו בדקה כמה זמן מרגע ההתעוררות לוקח ללב לפעול?? תוך כדי הצגת נתונים מרשימים הגיעה החוקרת למסקנה שזמן הסתגלות הלב למצב החדש הוא: 12 שניות!

קם החוקר הישראלי ואמר: לתוצאה זו כבר הגיעו אבותינו לפני אלפי שנים כשהורו לנו לומר כל בבוקר- "**מודה אני לפניך מלך חי וקיים שהחזרת בי נשמתי בחמלה רבה אמונתך"**.

**12 מילים 12 שניות** .

המשפט הראשון אותו אנו אומרים כשפוקחים עיניים הוא: "מודה אני". **מדוע הנוסח הוא "מודה אני " ולא להיפך: "אני מודה?**

התשובה היא - כדי שהמילה הראשונה שאומר כל יהודי בבוקר תהיה **תודה** , **תודה** לה' יתברך .

כשאנו אומרים בבוקר את תפילת "מודה אני" , אנו חשים הרגשה של חיבור ושל קירבה בינינו למקבל, ואמירת תודה לקב"ה על כל דבר משמעותי גורמת לאומר אותה להתקרב לקב"ה ולהכירו כל יום מחדש.

בפרשתנו אנו לומדים את הבעת התודה מלאה . בוא ונראה איך..........

# "הפעם אודה את ה'...."

בלידת בנה יהודה, אמרה לאה: "**הפעם אודה את ה'**" (בראשית כט, לה). ודרשו חז"ל (ברכות ז:): **אמר ר"י משום רבי שמעון בר יוחאי מיום שברא הקב"ה את עולמו לא היה אדם שהודה להקב"ה עד שבאתה לאה והודתו, שנאמר "הפעם אודה את ה'".**

ולכאורה הדברים טעונים ביאור, שהרי כבר אדם הראשון הודה לפני ה' יתב' כמבואר בילקוט שמעוני (תהלים רמז) שאדה"ר אמר "מזמור שיר ליום השבת **טוב להודות לה'**" (תהילים צב, ב). עוד מצאנו שמלכי צדק מלך שלםגם כן אמר "ברוך אל עליון אשר מגן צריך בידך" (בראשית יד, כ), ומה מיוחד בהודאת לאה שחשובה כאילו לא היה אדם שהודה להקב"ה לפניה, כאשר אנו יודעים שקדמו לה שני אנשים ??

ה'כתב סופר' ביאר זאת עפ"י הגמ': "הקורא את ההלל בכל יום הרי זה מחרף ומגדף"  (שבת קיח:). שואל ה'כתב סופר' מהי הסיבה לכך? ומתרץ שהלל נאמר על ניסים שהם יוצאים מגדר הטבע כמו ניסי יציאת מצרים וכדומה, ולכן ההלל נאמר דווקא בזמנים מיוחדים , בזמנים שעלינו להודות על ניסים מיוחדים , ניסים שיוצאים מגדר הטבע.

בניגוד לכך, בכל יום על האדם להודות לקב"ה: "על ניסיך **שבכל יום** עמנו ועל נפלאותיך **שבכל עת**. "היינו על עצם קיומנו כמאמר הגמ': "כל הנשמה תהלל י-ה" (תהילים קנ, ו) על כל נשימה ונשימה שאדם נושם צריך להודות להקב"ה. אם האדם היה אומר הלל בכל יום, נמצא שהוא היה מהלל להקב"ה רק על ניסים שמחוץ לגדר הטבע , על ניסים גדולים ומיוחדים, ועל ניסים יום-יומיים הוא לא היה מודה בכלל , וכאילו כופר בטובתו התמידית של הקב"ה בכל יום ויום.

זו הייתה המעלה המיוחדת בהודאה של לאה "הפעם אודה את ה'" - ללא שום סיבה מיוחדת אלא על עצם הלידה ,על אף שזו לידה רביעית והדבר כבר נהפך להיות דבר שבשגרה ואין משהו מיוחד בלידה הזאת, בכל זאת אומרת לאה "**הפעם אודה את ה'**" - למרות שזה דבר שבטבע.

זוהי הודאה "על ניסיך שבכל יום עמנו" זוהי ההודאה שהשתרשה גם בבנים . דוד המלך אומר "הודו לה' כי טוב **כי לעולם חסדו**" - חסד תמידי וקבוע של ה' יתברך על הבריאה כולה. ואף דניאל אמר "שלך אלהא אבהתי **מהודא** ומשבח אנא", שבעצם ההודאה יש הכרה באלוקי אבותיו.

כאשר נולדו שלשת הבנים הראשונים ללאה אמנו היא קראה להם בשם והודתה על החסד **המיוחד** שעשה לה  הקב"ה. כמתואר בגמ': **ראובן** - "כי ראה ה' בעוניי כי עתה יאהבני אישי". **שמעון** - "כי שמע ה' כי שנואה אנוכי". **לוי** - "הפעם ילוה אישי אלי כי ילדתי לו שלושה בנים".

אולם לאחר מכן, בתלת=בשלש זמנים הוי חזקה, לאה הוחזקה כבר בבנים והפך אצלה הדבר לשגרה. לכן, בפעם הרביעית כאשר ילדה את יהודה היא אומרת "הפעם **אודה את ה'**" - סתם הודאה על הדבר שבשגרה, שאינו מיוחד במינו. מצינו לזה גם דיוק בפסוק "הפעם אודה את ה'" - לה' לא נאמר אלא **את** ה'", כי כאן ההודאה היא על מציאות ה' בעולם "המחדש **בטובו** בכל יום תמיד מעשה בראשית" (יוצר אור). אין כאן הודאה על העבר, אלא על ההווה, אין כאן הודאה חד פעמית אלא הודאה תמידית יום יומית שגם הטבע שקיים בעולם הוא נס. זוהי הכרת הטוב האמיתית שאנו צריכים ללמוד מלאה אמנו, ולהודות להקב"ה על הניסים והנפלאות שבכל עת ובכל שעה.

**בנים יקרים – עלינו ללמוד מכך דבר חשוב מאוד . להודות לה' יתב' על מעשים יומיים שלכאורה הם ברורים ומובנים, אך אם נעמיק נראה שכל דבר שאנחנו עושים באופן שגרתי – אכילה , שתייה, הליכה על רגלינו ועוד .... הם דברים ניסיים ועל כך עלינו להודות לה' יתב' מידי יום.**

**כמו"כ בואו ונתרגל לומר "תודה" להורינו היקרים ,לחברים בישיבה, לצוות הישיבה וגם לאדם שעובד ומנקה את רחובות העיר. תודה זוהי מילה קצרה עם המון משמעות של הבעת נתינה וחיבור אל האחר.**

**אוהבכם ומוקירכם מאוד**

**שבת ארגון מוצלחת ובשורות טובות לעם ישראל**

**שבת שלום ומבורך**

**שרגא פרוכטר - ראש הישיבה**